# 4/2019. (VI.24.) MÜK szabályzat[[1]](#footnote-1) az irodagondnokról szóló 7/2017. (XI. 20.) MÜK szabályzat módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 12. és 13. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével

a következő szabályzatot alkotja:

# 1. Az irodagondnokról szóló 7/2017. (XI. 20.) MÜK szabályzat módosítása

**1.1.** Az irodagondnokról szóló 7/2017. (XI. 20.) MÜK szabályzat a következő 1.8. ponttal egészül ki:

„1.8. Az irodagondnok kijelölésével a területi ügyvédi kamara, mint megbízó és az irodagondnok mint megbízott között az irodagondnoki feladatok ellátására megbízási jogviszony jön létre.”

**1.2.** Az irodagondnokról szóló 7/2017. (XI. 20.) MÜK szabályzat 3.2. pontja helyébe a következő rendelkezés lép:

„3.2. Ha az irodába való bejutást az irodahelyiség felett rendelkezésre jogosult akadályozza, az irodagondnok utólag igazolható módon, írásban tájékoztatja annak lehetséges jogkövetkezményeiről, és értesíti a területi ügyvédi kamarát.”

**1.3.** Az irodagondnokról szóló 7/2017. (XI. 20.) MÜK szabályzat 3.6. pontja helyébe a következő rendelkezés lép:

„3.6. Ha a gondnokolt irodahelyiségének felnyitása két egymást követő alkalommal meghiúsul, és ezt az irodagondnok a részére a második sikertelen kísérletet követő három munkanapon belül hitelt érdemlően igazolja, a területi ügyvédi kamara a honlapján közzéteszi az irodagondnoki kijelölés tényét, azt, hogy az eljárás eredménytelen volt, és az eredménytelenség okát.”

**1.4.** Az irodagondnokról szóló 7/2017. (XI. 20.) MÜK szabályzat a következő 3.16. ponttal egészül ki:

„3.16. Az irodagondnok az ügyfelek nevét és az irat selejtezhetőségének időpontját tartalmazó listával az ügyfél részére ki nem adott és nem selejtezett iratokat, amennyiben azok őrzéséről nem tud gondoskodni, a Magyar Ügyvédi Kamara levéltárásban helyezi el. Az iratok levéltárba helyezéséért az irodagondnoktól díj, költségtérítés vagy más ellenérték nem kérhető.”

**1.5.** Az irodagondnokról szóló 7/2017. (XI. 20.) MÜK szabályzat 4.2.2. pont c) alpontja helyébe a következő rendelkezés lép:

*(Az irodagondnok a gondnokolt vagyonának felmérése érdekében)*

„c) a Magyar Ügyvédi Kamara honlapján két alkalommal hirdetményt tetet közzé, amelyben felhívja az ügyvédi iroda esetleges hitelezőit igényüknek a második közzétételt követő negyven napon belüli bejelentésére.”

**1.6.** Az irodagondnokról szóló 7/2017. (XI. 20.) MÜK szabályzat 5.1. és 5.2. pontjai helyébe a következő rendelkezések lépnek:

„5.1. Az irodagondnok eljárásáért negyvenezer forinttól kétszázezer forintig terjedő díjazásra jogosult, amely díj tartalmazza az irodagondnoki feladatok ellátásával rendszerint együtt járó költségek megtérítését is. A díj összegét a területi ügyvédi kamara állapítja meg.

5.2. Az elnök az irodagondnok indokolt kérelmére megállapítja az irodagondnok egyéb indokolt költségeit is.

5.2.1. Az irodagondnok az eljárásával összefüggésben felmerülő egyéb indokolt költségeket, az azok alapjául szolgáló tények megjelölésével köteles azok esedékessé válását megelőzően legalább 5 munkanappal az elnöknek bejelenteni, és azok indokoltságát legalább valószínűsíteni.

5.2.2. Ha az elnök a bejelentett egyéb indokolt költségek indokoltságát az esedékessé válást megelőző napig nem vitatja, a bejelentett költséget az 5.5. pont alkalmazásában a területi ügyvédi kamara részéről indokoltnak kell tekinteni.”

**1.7.** Az irodagondnokról szóló 7/2017. (XI. 20.) MÜK szabályzat 5.5. pontja helyébe a következő rendelkezés lép:

„5.5. Ha a kötelezett a bírósági jogérvényesítés lehetőségét és teljesítési határidőt tartalmazó felszólítására sem fizette meg az irodagondnoki díjat és az indokolt költségeket, vagy ha azok hagyatéki követelésként érvényesíthetőek, az irodagondnok a végleges elnöki határozatban megállapított követelését, az engedményezett követelés összegének megfelelő összegű ellenérték fejében a területi kamarára engedményezheti. A területi kamarát az e szabályzatnak megfelelő engedményezési szerződés tekintetében szerződéskötési kötelezettség terheli.”

**1.8.** Az irodagondnokról szóló 7/2017. (XI. 20.) MÜK szabályzat a következő 6.3. ponttal egészül ki:

„6.3. E szabályzat módosításait eltérő rendelkezés hiányában a hatályba lépésükkor folyamatban lévő ügyekben a hatályba lépésüket követően keletkezett tényekre és jogviszonyokra, valamint megkezdett eljárási cselekményekre kell alkalmazni.”

# 2. Záró rendelkezések

**2.1.** Ez a szabályzat a Magyar Ügyvédi Kamara honlapján történő közzétételét követő hónap első napján lép hatályba, és a hatálybalépését követő napon hatályát veszti.

Budapest, 2019. június 24.

*Dr. Bánáti János Dr. Fekete Tamás  
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. június 24-i ülésén fogadta el. [↑](#footnote-ref-1)